b'\n_START_ARTICLE_\nMidi-Pirinei\n_START_SECTION_\nIstoric\n_START_PARAGRAPH_\nRegiunea este o entitate administrativ\xc4\x83 artificial\xc4\x83 ce ocup\xc4\x83 zona de existen\xc8\x9b\xc4\x83 a mai multor foste provincii franceze, fiecare cu propria-i identitate cultural\xc4\x83 \xc8\x99i istoric\xc4\x83. Este regiunea francez\xc4\x83 cel mai puternic influen\xc8\x9bat\xc4\x83 de cultura \xc8\x99i civiliza\xc8\x9bia roman\xc4\x83 care a l\xc4\x83sat aici foarte multe urme. \xc3\x8en Evul Mediu zona a cunoscut o f\xc4\x83r\xc3\xa2mi\xc8\x9bare accentuat\xc4\x83, \xc3\xaen special \xc3\xaen v\xc4\x83ile Pirineilor unde regiunile fiind protejate de mediul natural, \xc8\x99i-au dezvoltat fiecare diverse particularit\xc4\x83\xc8\x9bi._NEWLINE_Actuala regiune cuprinde teritorii din fostele provincii Gasconia, Languedoc, Rouerge, Quercy, Comt\xc3\xa9 de Foix, Couserans, N\xc3\xa9bouzan, Quatre-Vall\xc3\xa9es \xc8\x99i Bigorre. Datorit\xc4\x83 acestui lucru, numele ei nu are leg\xc4\x83tur\xc4\x83 cu nici una dintre acestea, ci este bazat doar pe geografie "Sud" (pozi\xc8\x9bia fa\xc8\x9b\xc4\x83 de restul Fran\xc8\x9bei sau fa\xc8\x9b\xc4\x83 de Paris)-"Pirinei". \xc3\x8en plus, regiunea face parte din dou\xc4\x83 zone de influen\xc8\x9b\xc4\x83 ale limbilor regionale franceze - limba gascon\xc4\x83 \xc8\x99i limba occitan\xc4\x83, Toulouse fiind la limita dintre cele dou\xc4\x83 arii. Totu\xc8\x99i, influen\xc8\x9ba acestor limbi este actualmente limitat\xc4\x83 datorit\xc4\x83 num\xc4\x83rului mic de vorbitori.\n_START_SECTION_\nGeografia\n_START_PARAGRAPH_\nRegiunea este cea mai mare regiune francez\xc4\x83 metropolitan\xc4\x83, mai mare dec\xc3\xa2t Olanda sau Danemarca. Situat\xc4\x83 la frontiera de sud, se \xc3\xaenvecineaz\xc4\x83 cu Spania \xc8\x99i micul Principat Andorra. Relieful este dominat \xc3\xaen partea sudic\xc4\x83 de Pirinei, iar \xc3\xaen partea nordic\xc4\x83 de Masivul Central. Principalul r\xc3\xa2u este Garonne cu cei patru afluen\xc8\x9bi Gers, Ari\xc3\xa8ge, Lot \xc8\x99i Tarn.'